Sífellt fleiri Íslendingar leita sér læknismeðferðar erlendis vegna langra biðlista eftir aðgerðum hér á landi og hafa greiðslur vegna þeirra stóraukist . Endurgreiðslur Sjúkratrygginga Íslands ( SÍ ) á fyrstu átta mánuðum síðasta árs voru álíka miklar og á öllu árinu þar á undan . Fram kemur í svari SÍ til Morgunblaðsins um endurgreiðslur vegna lækniskostnaðar erlendis að þær námu rúmum 43 milljónum á fyrstu átta mánuðum seinasta árs en voru 43,8 milljónir á árinu á undan . Árið 2017 voru greiddar út tæpar 26 milljónir króna til sjúklinga sem þurftu að leita sér læknismeðferðar erlendis í kjölfar þriggja mánaða biðar hér heima þar sem talið var að bið eftir nauðsynlegri meðferð væri óviðunandi af læknisfræðilegum ástæðum .